Goeie nuus: Kaapse egpaar se viervoudige vreugdeFoto: Facebook Hannah, Isabella, Grace en Jane het Woensdagoggend ná ‘n keisersnee die eerste lewenslig aanskou. Die vier Du Plessis’tjies het onderskeidelik 1160g, 980g, 1205g en 1190g geweeg by geboorte. Die Du Plessis-egpaar het die geboorte van hul vier dogtertjies op Facebook aangekondig. Die Du Plessis’ het kort nadat hulle uitgevind het dat hulle ŉ vierling dogtertjies verwag ŉ Facebook-blad geskep waar hulle Tracy se vordering met die swangerskap gegee het. Die egpaar skryf op die blad dat hulle sedert 2001 ŉ paartjie is en op 16 Desember 2006 getroud is. Die egpaar het in 2008 besluit om met ŉ gesin te begin. Hulle het vir sowat ŉ jaar lank probeer swanger raak waarna hulle ŉ dokter gaan sien en vrugbaarheidstoetse ondergaan het. Die egpaar is meegedeel dat hulle nooit sal kan kinders hê nie. In 2010 het die egpaar met ŉ vrugbaarheidspesialis ontmoet waarna hulle kunsmatige inseminasie probeer het. “Ons het ongelukkig na vier probeerslae geen sukses gehad nie en ek het gevoel ek het ŉ ruskans nodig van al die hormooninspuitings en medikasie,” het Tracy gesê. Die egpaar het in 2012 besluit om in vitro-bevrugting te probeer. Daar is vyf “gesonde” embrio’s gekweek waarna twee in Tracy se baarmoeder ingeplant is en die oorblywende drie gevries is. Jean en Tracy was platgeslaan toe hulle uitgevind het die proses was onsuksesvol. “In Februarie 2014 het ons besluit dit is tyd om weer te probeer.” Teen einde Mei vanjaar is die drie ander embrio’s in Tracy se baarmoeder ingeplant. Die egpaar het op 10 Junie uitgevind dat Tracy swanger is. “Ek het na my man, wat besig was om te bestuur, gedraai en vir hom gesê hy gaan ŉ pa word. Hy kon nie praat nie en het onmiddellik begin huil.” Foto: Facebook “Toe ons dokter die skok verwerk het en weer kon praat, het hy gesê ons verwag twee stelle identiese tweelinge! Albei die embrio’s het in twee gedeel! Oor die volgende twee dae kon ek en my man skaars praat en al wat ons kon doen was vir mekaar lag weens die skok. Die kans dat twee embrio’s in twee deel is omtrent een uit 70 miljoen! Ons het ŉ beter kans gehad om die Lotto te wen.” Die vierling is op 30 weke gebore en word met ŉ CPAP-masjien asemhaling toegedien. Jean en Tracy het op die Facebook-blad gesê Hannah en Isabella is die een identiese tweeling en Grace en Jane die ander. “Dit gaan goed met al vier die dogtertjies en hulle ma.”